Dayak, Iban Borneo
Tusun Ke-28 Bujang Berani seduai Patinggi Timbol Taja menua bansa Baketan enggau bansa Seru udah ninggalka menua Batang Paku tang dendam bala Dayak Iban Peturun Tindin nya agi baka bara api. Sida ti deka ngujika pemerani diri nya ngambi peluang ngayau munsuh Dayak Iban tu. Maya nya bisi seiku tuai Bansa Iban ari Layar ti benama Bujang Berani selalu nguluka  bala nembiak iya ngayau bansa Seru enggau Baketan di Batang Krian. Bujang Berani nya endang agi deka bebalaska penyai bansa Seru enggau Baketan ti udu nirika kayau anak munuh bansa Iban di sebelah menua Batang Saribas maya nya. Udah ti alah kayau belaban enggau bansa Iban sida nya lalu rari ke Krian. Mayuh bansa dua bengkah nya parai kena kayau bala Bujang Berani. Menua Bujang Berani tu di Nanga Sungai Langit, pati Batang Layar di Batang Saribas. Ensepi penusah diri baka nya, bansa Seru enggau Baketan baum ngayau deka ngalahka rumah Bujang Berani empu di ulu Layar. Tuai sida nya benama Patinggi Timbol ti nguluka bala nembiak iya ngayau ngulu Sungai Krian. Patinggi Timbol nguluka bala bujang berani Seru ke Sungai Krian lalu ngempung bala pengayau Baketan. Datai di Nanga Gerenjang, sida pan melunggang ke ulu Sungai Ketoh lalu ngili sungai nya, datai di ulu Batang Paku. Udah nya sida pan ngulu Sungai Penom, melunggang ngagai Sungai Langit nyentuk ke Nanga.  Ari nya, sida ngulu   Sungai Layar lalu ngalahka rumah Bujang Berani di Ketubit.  Maya bala Patinggi Timbol datai nyerang, sida ba rumah nya mayuh ti agi mabuk udah ti begawai Enchaboh Arong malam nya. Nya mih kebuah, nyamai amai bala munsuh ngalahka sida. Mayuh sida serumah di Ketubit nya parai nyengkaum Bujang Berani empu. Tembawai rumah nya disebut orang Pendam Ketubit. Udah ngalahka rumah panjai nya Patinggi Timbol pan deka mulaika diri ke Krian gaga ati mai pemenang sereta pala munsuh. Sungai Bangkai Lawai Ninga rumah Bujang Berani udah alah, nya baru orang bukai ke diau sama bekelingi semak nya dia nemu rita pasal penusah nya. Sida pan enda betangguh nitihka munsuh ngulu Sungai Langit lalu besatup enggau munsuh ba ulu Sungai Bangkai Lawai. Bendar amai sida  betachah dia. Patinggi Timbol empu enggau mayuh bala nembiak iya parai dia. Munsuh bukai rari magang ngidupka diri sebelah babas.  Bala Iban Layar pan ngeruk pala munsuh ba sungai nya. Sungai nya pan lalu dikumbai sida Sungai Bangkai Lawai datai ke maya hari tu. Ninga munsuh nyau bisi mansa di ulu Paku mansang ngayau ke ulu Layar, bala Awan ke berimba enda berani mansang ke ulu  agi. Sida lalu nyurutka diri ke ili lalu berumah ba Tembawai Lubuk Lauk. Ari nya sida mendingka berita munsuh. Udah sida nemu munsuh nadai agi ngayau, sida pan mansang berimba ke ulu baru lalu berumah ba Nanga Praak. Lebuh sida diau ditu, Awan kena sakit lalu parai dia. Awan seduai Lada ngiru Sawai ke anak seduai. Nyadi Sawai tu belaki ngambi Kaya lalu beranakka Jering bini Entemang. Tur “Bayang Kain”, Kaya enggau Punoh Tur “Bayang” nya menyadi Lada.  Kaya laki Sawai  anak Awan seduai Lada. Seduai tu sama bela berani sereta sama tau kayau.  Lebuh Awan agi idup, Tur “Bayang”  endang udah nyadi kepala Manuk Sabung Awan. Pia mega, Kaya anak Libau tu mega endang udah nyadi Manuk Sabung Awan lalu diatur nampung bilik Awan seduai Lada. Lebuh Kaya nyadi tuai megai menua nganti mentua iya Awan, iya lalu digembar Sullang seduai Menging; menyadi Beremas bini Blaki. Udah mati Awan, sida pan pindah ari Nanga Praak lalu berumah di Nanga Sungai Raya. Lebuh ke berumah dia, sida bisi ninga penyakit besai bisi deka datai. Kenu ku rita ari bansa Baketan ke diau ba tuchung Bukit Buluh di ulu Paku, sepan empeliau ba bukit buluh udah dipandi Badak. Ninga rita nya, sida Kaya lalu rari ke ulu agi lalu berumah di Sungai Kasai, enggai ke kena rampit penyakit ke rarat ngili ai Batang Paku. Penyakit nadai datai, sida lalu pindah baru ari Sungai Kasai lalu berumah ba Nanga Jikang.  Semua sida tu diau berumah panjai ba Nanga Jikang laban menua Batang Gelu agi kampung magang lebuh maya nya. Apin sida berengkah berimba di menua Gelu, sida dulu ngatur lalu bebagi tanah ti patut diempu seiku-seiku sida nya ngulu Batang Paku nyentuk ke Sungai Kerukoh lalu datai ba ulu Sungai Ketok nyentuk ke  Nanga Sungai Birah. Menua ari ulu nya agi meruan  kampung jerung magang. Sebelah ulu Sungai Sala pan apin diperimba. Sida apin bisi atur  kena nentuka bagi orang ti patut bempu semua menua ke agi kampung jerung. Maya nya menua sebelah ulu Penom nyentuk ke  Nanga Sungai Ridan ke ulu kin pan agi meruan  kampung jerung magang; apin bisi orang empu. Maya nya tuai bala Iban ti berumah ba Nanga Jikang nya Kaya anak Libau; iya nya menantu Awan seduai Lada. Udah betaun-taun diau mendam di Nanga Jikang,  bala Iban ti dipegai Kaya pindah ke ili agi di Nanga Kedup. Sida dibai Kaya berumah bebagi dua. Kaya empu matak nembiak iya berumah di Nanga Kedup. Aya iya Tur “Bayang Kain”  nyadi tuai matak nembiak iya berumah sebuah da  semak Kedup ari ulu Rumah Punoh ba Tebiang Bindang. Laya Antara Tur Enggau Punoh  Lebuh sida  Tur  “Bayang Kain” berumah  semak  Kedup ari ulu rumah Punoh ba Tebiang Bindang, bisi nembiak bujang seiku ari rumah Punoh  ti benama Gra datai ngayap ngagai indu ke benama Geruda ba Rumah Tur “Bayang Kain.”  Gra udah beambis ati deka jadi enggau Geruda lalu namaka diri ba bilik sida Geruda.  Tuai Rumah Punoh enda ngasoh iya jadi enggau Geruda lalu diambi sida pulai tang Gra enggai pulai laban iya keran bendar deka jadi enggau Geruda. Meda iya enggai pulai baka nya, Gra pan ditangkap sereta lalu ditanchang  bala nembiak Punoh. Udah ditanchang lalu dikaling sida pulai ngena alu baka ke ngaling bangkai jelu. Meda sida Punoh ngaga ulah baka nya ba rumah iya enda ngena adat basa, Tur “Bayang Kain” ringat amai ngagai Punoh sereta nembiak iya nya. Bayang pan nganjung seruan minta adat penti pemali ba sida Punoh serumah.  Adat penti pemali  ti dipinta  Tur iya nya benda seigi panding, manuk siku enggau duku sebilah. “Enda aku deka ngisi adat ukum nya. Anang ke benda enggau manuk…, selambar bulu manuk ti udah gugur, aku enggai meri..,” pia ku Punoh. Ninga munyi nya Tur “Bayang Kain” pan ngasuh bala nembiak iya betemu enggau Punoh baru lalu ngasuh iya ngisi adat ukum nya. “Padahka Punoh…, enti iya enggai ngisi ukum adat penti pemali nya, tau ngujungka kitai belaya,” pia ku Tur “Bayang”  bepesan ba bala nembiak iya. Taja pia, Punoh pan enggai ngisi adat ukum nya. Meda Punoh enggai ngisi adat nya, Tur “Bayang Kain” pan mai Tuai Rumah Kaya baum ngiga chara ngaduka penyarut iya enggau Pun “Kih amai Punoh nya. Aku enggai ngena chara kasar mejal iya laban sida serumah nya pan bala Iban kaban belayan kitai magang. Kati chara kitai mutarka penusah tu. Iya lalu enggai  ngisi adat ke dipinta aku. Ukai nya bangat mayuh, mina kena ke penti pemali aja,” pia ku Tur. “Nya mih, enda patut Punoh kempang ngaga ulah baka nya. Orang ti jai ulah baka iya nya enda patut nyadi Tuai Rumah bansa Iban. Ni ku nuan mih, aya,” pia ku timbal Kaya.          “Pagi ila aku empu deka betemu enggau iya. Enti Punoh nya agi kih, enggai ngisi ukum nya, kati ku enggau, dih! Ka pan enda ngena chara kasar…! Nya alai aku mai kita bebala mayuh kin lalu mai senyata,” ku Tur “Bayang Kain” ngujungka aum sida malam nya. (Betampung ba Tusun Ke-29  minggu nyin ila) Nya mih pun penatai nama bansa Dayak ti bejaku ngena jaku Iban di Sarawak sepengudah sida belaya enggau bansa Baketan di menua Paku. Udah peturun anak telesak Numpi ti  besaruk enggau bansa Baketan di menua Paku, bansa Iban majak berumpang menua ukai deka ngiga munsuh tauka nyadi “headhunters” munyi ku penulis bansa bukai. Sida  deka ngiga menua baru ti tau diperumpang sida endur bumai betaun. Terima kasih ngagai kaban FB ti udah ngirumka mayuh gambar bansa Dayak Borneo. Engka bala pemacha bisi tanya tauka deka ngirum gambar ti releven ngagai aku tau giga aku ba lumur whtssp tu: 013 8325146    Ditulis Harry Usup Umbar (B.Sc Hons. Human Development, UPM) 
See author's posts
